**Предмет**: Одговор понуђачу на питање у вези са припремањем понуде

У поступку јавне набавке ЈН бр. 7/2017 (предмет јавне набавке су услуге посредничке агенције за ангажовање демонстратора, сарадника и експерата), као заинтересовано лице, дана 06.04.2017. године, једно лице тражило је појашњења и додатне информације у вези са припремањем понуде.

Сходно члану 63. став 3. Закона о јавним набавкама, достављане су тражене информације и појашњења.

**Питање**: По позиву за подношење понуде у јавној набавци редни број јавне набавке бр.   
ЈН 7/2017 за јавну набавку услуга агенције за запошљавање неопходне су нам додатне информације и појашњења конкурсне документације.

На страни 6/27 конкурсне документације као додатни услов за учешће у поступку предметне јавне набавке предвидели сте да понуђач има важећу дозволу за рад као агенција за посредовање у запошљавању издату од стране надлежног министарства.

У обрасцу понуде на страни 17/27 предвиђено је да „бруто накнаду чини нето накнада (износ који се исплаћује извршиоцу) увећане за порезе и доприносе који се обрачунавају по стопама прописаним за наканде које се исплаћују по основу уговора о обављању привремених и повремених послова.

Одредбом члана 10. Закона о јавним набавкама је регулисано да је наручилац дужан да у поступку јавне набавке омогући што је могуће већу конкуренцију.

Наручилац не може да ограничи конкуренцију, а посебно не може онемогућавати било којег понуђача да учествује у поступку јавне набавке неоправданом употребом преговарачког поступка, нити коришћењем дискриминаторских услова, техничких спецификација и критеријума.

У овом поступку јавне набавке је директно прекршено начело конкуренције, односно конкретно одредба члана 10. ЗЈН, јер је спречена конкуренција тиме што је, без икакавог основа, ускраћена могућност да у поступку учествују омладинске и студентске задруге које се оснивају управо за обављање привремених и повремених послова. Наиме, одредбом члана 11. Важећег Закона о задругама Републике Србије уређено је да „Студентско-омладинске задруге, на организован начин обезбеђују задругарима обављање привремених и повремених послова код привредних субјеката у складу са прописима којима се уређује област рада, а у циљу стицања допунских средстава за школовање и задовољење основних социјалних, културних и других личних и заједничких потреба“. Даље, одредбом члана 54. Став 3 Закона о задругама је прписано да „Задруга може, у оквиру регистроване делатности, односно делатности одређене у оснивачком акту да обавља послове и са лицима која нису задругари и за њих, на начин и у обиму којим се не доводе у питање задружни принципи и циљеви њене делатности, у складу са посебно закљученим уговором и задружним правилима.“.

Дакле, овим одредбама Закона о задругама је регулисано да задруге могу обављати привремене и повремене послове преко свих извршиоца које могу ангажовати и агенције. То значи да је у овом предмету јавне набавке дошло до незаконитог ограничавања конкуренције потпуно неоправданим искључивањем могућности да у њему учествују и омладинске и студентске задруге, па је неопходно да се ова незаконитост отклони тако што ће се у тендреској документацији предвидети и могућност ангажовања студентских и омладинских задруга што подразумева брисање додатног услова – дозвола надлежног министарства за рад и запошљавање, с обзиром да задруге немају обавезу прибављања никакаве дозволе нити сагласности за рад било ког државног органа већ своју делатност обављају директно на основу Закона о задругама.

**Одговор**: Нажалост, не можемо изаћи у сусрет вашем захтеву. Не сматрамо да смо прописујући цитирани додатни услов за учешће у предметној јавној набавци повредили начело конкуренције и дискриминисали потенцијалне понуђаче.

Ово посебно ако се узме у обзир одредба члана 10. став 1. Закона о начину одређивања максималног броја запослених у јавном сектору („Службени гласник РС“, бр. 68/15 и 81/16 – одлука УС) која обавезује и Центар, којом је прописано да укупан број запослених на одређено време, због привремено повећаног обима посла, лица ангажованих по уговору о делу, уговору о привременим и повремених пословима, закључених непосредно или преко омладинске или студентске задруге и лица ангажованих по другим основима не може бити већи од 10% броја запослених на неодређено време код организационог облика.

За Комисију за јавну набавку

Слободан Јевтић, с.р.